**ORDINÆR GENERALFORSAMLING**

**DEN 25. FEBRUAR 2018 I**

**ANHOLT BORGERFORENING**

**Dagsorden i henhold til vedtægterne:**

**1. Valg af dirigent og referent**

**2. Bestyrelsens beretning**

**3. Regnskabsaflæggelse**

**4. Kontingentfastsættelse**

**5. Indkomne forslag**

**6. Valg af bestyrelse, revisor samt suppleanter**

**7. Eventuelt**

**Ad 1. Valg af dirigent og referent**

Lotte Brinkmann blev valgt til dirigent, og Gitte Andersen blev valgt til referent.

**Ad 2. Bestyrelsens beretning**

Bestyrelsens beretning blev aflagt af formanden Liselotte Sørensen:

**Borgermøde om naturpleje**

På sidste generalforsamling blev bestyrelsen opfordret til at arrangere et borgermøde om Norddjurs Kommunes naturpleje på Anholt, der har til formål at bevare det åbne landskab og de tilhørende naturtyper i Ørkenen.

Formanden har talt med Anette Limbo (biolog) fra Norddjurs Kommune om et

eventuelt borgermøde om naturplejearbejdet på Anholt, men kommunen har ikke tid før efter sommerferien, og i øvrigt mener man, at der er informeret nok.

Bestyrelsen har drøftet, hvilke emner der skal tages op på et borgermøde, og hvilke foreninger (fx Dansk Ornitologisk Forening) der kan bidrage til at redegøre for denne form for naturplejes indvirkning på dyre- og fugleliv.

På grund af det omfattende arbejde med kystsikringsprojektet har bestyrelsen været nødsaget til at udsætte borgermødet herom til 2018.

**Kystsikringsprojektet overordnet**

Projektet har været mange år undervejs. Her skal kort nævnes de vigtigste begivenheder i 2017 og frem til i dag.

I slutningen af januar 2017 var Norddjurs Kommune, Anholt Grundejerforening og borgerforeningen til møde på Christiansborg med Udvalget for Landdistrikter og Øer for at fremlægge hele projektet. Interessen fra udvalgsmedlemmerne var så stor, at de og repræsentanter fra Norddjurs Kommune allerede den 10. februar 2017 kom til Anholt for ved selvsyn at se behovet for kystsikring. Det blev et meget positivt møde, hvor udvalgsmedlemmerne viste stor interesse for ø-livets mange udfordringer i det hele taget.

Norddjurs Kommune sendte i marts 2017 en skrivelse om kystsikringsprojektet til Udvalget for Landdistrikter og Øer med en fremstilling af økonomien ved forskellige løsninger på kystsikringen.Ministeriet gav afslag på ansøgning om midler til den fulde kystsikring. Ministeriet anbefalede den billige løsning, som indebærer megen sandfodring og dermed store årlige udgifter.

I september 2017 afholdtes møde på rådhuset i Grenaa med deltagelse af

borgmester Jan Petersen, Anholt Borgerforening, Anholt Grundejerforening og Jens Rosendal (Anholt Camping). Formålet med mødet var at gøre status for kystsikrings-projektet og aftale det videre forløb. På mødet blev det gjort klart for alle, at det var det store kystsikringsprojekt, der var på dagsordenen, og at Norddjurs Kommune arbejdede ud fra, at staten skulle betale 2/3, mens 1/3 skulle betales af kommunen, lodsejere og crowdfundingmidler.

Norddjurs Kommune fremsendte efter mødet en fornyet skrivelse til miljøministeriet med anmodning om restfinansieringen på ca. 3,2 mio.kr.

Borgmester Jan Petersen har meddelt borgerforeningen, at staten nu har finansieret de 3,2 mio.kr. af det store kystsikringsprojekt. Sagen ligger nu i Miljø- og Teknikud-valget, som snarest vil orientere borgerforeningen om status.

Borgerforeningen anbefaler, at projektet rykkes frem til, så det påbegyndes i uge 32.

"**Red Anholts Kyst"**

Allerførst skal der lyde en stor tak til alle, der har bidraget til, at vi nåede målet for indsamlingen på 1 million kroner. Det vil være vanskeligt at nævne alle de aktiviteter, der har været omkring projektet, men her er et udpluk:

**Grenaa FEST I VAND:** I forbindelse med arrangementet Grenaa Fest i Vand på havnen i Grenaa den 10. juni 2017 blev der indsat en ekstra sejlads med færgen. Mulige interesserede mht. deltagelse med udstilling/salgsbod mv. blev kontaktet. Desværre var der ikke den store opbakning fra mulige udstillere på øen, da det kom til stykket.

De indkøbte bannere hænger stadig på færgen. Der blev lavet flyers med information om kystsikringen til uddeling til besøgende på færgen.

Hovedparten af bestyrelsen deltog i arrangementet, der desværre ikke gav meget til kystsikringsprojektet, men mange viste interesse for en rundvisning på færgen og i at besøge færgecafeteriet.

Borgerforeningen vil ikke stå for Anholts deltagelse i arrangementet “FEST I VAND” i år som en følge af, at der manglede opbakning blandt de erhvervsdrivende, og at det er en opgave for turistvirksomheder.

**Plakatsalg:** Niels Kilstrup donerede en plakat, hvor borgerforeningen betalte for trykningen. 500 stk. blev nummereret og signeret. Plakat nr. 1 blev solgt på auktion på Orakelbar.

**Salg af armbånd:** Salget af armbånd gik forrygende. Selv forskellige steder i Grenaa er der blevet solgt armbånd.

Der blev lagt reklame ud på Facebook om salg af armbånd og plakater, hvilket gav mange bestillinger.

**Kitesurfer-happening:** Til fordel for kystsikringsprojektet lavede Kitesurferne en happening i uge 30 med musik.

**”Jazzfestivalen”** var et arrangement på campingpladsen til fordel for kystsikringen.

**Andre aktiviteter**

- Gro Lund Hansen overrakte på Grenaa Havn den 19. november 2017 knap 17.000 kr. fra sin og drengenes flaskeindsamling. Borgmester Jan Petersen, Lotte Sørensen og TV2 Østjylland var til stede ved overrækkelsen.

- Flaskepant fra postkasse ved Brugsen indbragte ca. 16.000 kr.

- Kis King lavede et eksklusivt whiskysmagningsarrangement i Odense, hvor deltagerbetalingen gik til kystsikringsprojektet.

- Borgerforeningen modtog et nyt fjernsyn og et par meget flotte guldsmykker, som foreningen solgte på auktion til fordel for kystsikringen.

Det har gennem hele året været meget vigtigt for bestyrelsen, at der hele tiden blev skabt opmærksomhed om projektet. Derfor oprettede Destination Djursland på hjemmesiden www.visitanholt.dk en oversigt, hvor alle, der støttede med over 5000 kr., fik deres logo vist.

Ud fra listen over bidragsydere er der trukket lod om præmier i henhold til beskrivelse af præmier mv. på booomerang. Bestyrelsen har besluttet, at alle præmier skal afhentes / afvikles inden 1. september 2018. Præmiemodtagere har fået personlig besked. Dette gælder dog ikke vinmodtagere, hvor en liste vil blive hængt op i Brugsen.

I næste nummer af Anholt-Posten indsættes et takkebrev til alle, der har doneret til kystsikringen.

**Kontaktudvalgsmøde den 8. juni 2017**

Følgende punkter var på dagsordenen til mødet mellem kommunens kontaktudvalg for Anholt og borgerforeningen:

- Status på kystsikringen

- Handleplan for havnen

- Vedligeholdelse af de offentlige toiletter

- Nye lejeboliger på Anholt

- Prioritering af vedligeholdelse af stier som Kærlighedsstien

- Fremtidig handleplan for kommunens naturpleje i bl.a. Ørkenen

- Havbrug i Kattegat

En handleplan for havnen, der er udarbejdet af Anholt Havn, Norddjurs Kommune og Anholt Borgerforening i fællesskab, kan danne baggrund for ansøgninger om midler til igangsætning af de enkelte elementer i handleplanen.

Bølgeværnene på nordvestmolen, der blev fjernet sidste sommer i stedet for at blive repareret, mangler, når det stormer, da vandet løber den forkerte vej ind. Det viste sig i forbindelse med stormen ”Ingolf”. Heldigvis var stormen ikke så hård som varslet, men bestyrelsen vil snarest opfordre Anholt Havn A/S til at opsætte nye bølgeværn.

Nye lejeboliger på Anholt

Manglende lejeboliger er et stort problem på Anholt. Bestyrelsen vil arbejde videre med at finde en løsning i 2018.

Bestyrelsen vil prøve at få klarhed over reglerne med hensyn til udlejning af sommerhuse til helårsbeboelse. Mange helårsboliger ender som sommerhuse, fordi arvingerne ikke flytter ind.

**REN DAG** blev afholdt den 27. maj 2017. Der var fint vejr til arrangementet. Der var ikke meget affald på strandene, men det er dejligt, at øens gæster viste interesse for arrangementet. Ca. 30 personer var mødt frem heriblandt en skoleklasse fra fastlandet.

Bestyrelsen har overvejet, om borgerforeningen skal fortsætte med at arrangere

Ren Dag, da der er en del hensyn at tage til arrangementet.

**Sct. Hansbål på havnen**

Traditionen tro havde borgerforeningen arrangeret Skt. Hans bål på havnen.

**Borgermøde om Fartplan 2018 den 28. september 2017**

Der var også i år et godt fremmøde til borgermødet. Forslag om ændringer i udkastet til fartplan og ønsker om flere afgange blev positivt modtaget af færgeudvalget.

**Borgermøde med Ø-sammenslutningen den 9. oktober 2017**

Der var fint fremmøde til borgermødet i forsamlingshuset. Kystsikringen var et af punkterne, da det var en passende lejlighed til at orientere om status på kystsikringsprojektet.

**Årets andespil**

Det årlige andespil blev afholdt den 3. december 2017 med meget stor opbakning.

**Af andre ting, der har været oppe i bestyrelsen, er:**

**Hjertestarterkursus**

Bestyrelsen har sagt ja til at bidrage til såvel service på hjertestarteren, der er placeret ved forsamlingshuset, som afholdelse af hjertestarterkurser på Anholt.

**MobilePay**

Borgerforeningen har oprettet MobilePay i tilknytning til foreningens bankkonto. Dette gør det nemmere for medlemmer og abonnenter på Anholt-Posten at betale.

**Gratis skolerejser**

Jens Rosendal har gennem flere år efterlyst en forklaring på, hvorfor skoleklasser ikke kan rejse gratis med færgen, uden at dette har givet resultat. Men på et møde i færgeudvalget for Grenaa-Anholt Færgefart blev det besluttet, at skolerejser med færgen er gratis - med en prøvetid på et år.

**Anholt-Posten** Til slut vil bestyrelsen takke redaktionen af Anholt-Posten for det store arbejde, der ydes.

På spørgsmålet om, hvordan kystsikringen kommer til at se ud, svarede formanden, at af de tre forslag, som kystdirektoratet er kommet med, et det det dyreste og største, der er vedtaget. På borgerforeningens hjemmeside www.anholtborgerforening.dk kan hele rapporten læses. Der skal fortsat fodres med det sand, der bliver renset op af havnen.

Herefter blev beretningen godkendt.

**Ad 3. Regnskabsaflæggelse**

Kassereren Poul Jessen-Klixbüll fremlagde regnskabet for 2017. I forhold til regnskabet for 2016 er der ikke de store afvigelser med undtagelse af de midler, som borgerforeningen har brugt på "Red Anholts Kyst". I regnskabet er der afsat penge til præmier til bidragsydere.

Regnskabet blev godkendt.

**Ad 4. Kontingentfastsættelse**

Bestyrelsen forslog uændret årskontingent på 200 kr. for enlige og 350 kr. for par, hvilket blev godkendt af de fremmødte.

**Ad 5. Indkomne forslag**

Der var ikke indkommet forslag til behandling på generalforsamlingen.

**Ad 6. Valg af bestyrelse, suppleanter og revisor**

Efter opstilling og skriftlig afstemning blev følgende valgt til bestyrelsen: Liselotte Sørensen, Kirsten Rasmussen, Gyrite Andersen og Birgitte Jeppesen. Gitte Andersen blev valgt som 1. suppleant og Bendt Nielsen som 2. suppleant.

Lotte Brinkmann blev valgt som revisor.

**Ad 7. Eventuelt**

Der var stor interesse blandt de fremmødte med hensyn til naturpleje på Anholt. Der var bl.a. spørgsmål til de metoder, der var blevet brugt. Formanden forklarede om baggrunden herfor og påpegede, at det er vigtigt, at det fremtidige samarbejde om naturpleje og fredning bliver konstruktivt og til gavn for både natur og øboer.

Der blev fremsat ønske om at ændre vedtægterne mht. valg af bestyrelse, så bestyrelse og suppleanter vælges hver for sig. Det vil være en god ide at lade de opstillede kandidater fortælle om sig selv.

Lotte Brinkmann